SL Uradni list Evropske unije C 237/1

MNENJE KOMISIJE

o izvajanju člena 7 Direktive Sveta 89/686/EGS v zvezi z ukrepom prepovedi, ki so ga sprejeli organi Združenega kraljestva, glede varovalne obleke za sabljače, in sicer jopiča in hlač vrste Beijing FIE 800N

(Besedilo velja za EGP)

2009/C 237/01

1. Obvestilo organov Združenega kraljestva

Člen 7(1) Direktive 89/686/EGS o približevanju zakonov držav članic v zvezi z osebno zaščitno opremo („OZO“) določa, da kadar država članica ugotovi, da bi osebna zaščitna oprema, ki ima znak CE in se uporablja v skladu s predvidenim namenom, lahko ogrozila varnost oseb, domačih živali ali premoženja, sprejme vse potrebne ukrepe, da tako osebno zaščitno opremo umakne iz prometa in prepove njeno dajanje v promet ali prosti pretok.

V skladu s členom 7(2) Direktive se mora Komisija po posvetovanju z zadevnimi strankami izreči, ali je takšen ukrep upravičen ali ne. Če se ugotovi, da je ukrep upravičen, Komisija o tem obvesti države članice, ki sprejmejo ustrezne ukrepe v zvezi z zadevno opremo v skladu s svojimi obveznostmi po členu 2(1).

Organi Združenega kraljestva so 29. januarja 2009 Evropsko komisijo obvestili o ukrepu prepovedi dajanja v promet varovalne obleke za sabljače, in sicer jopiča in hlač vrste Beijing FIE 800N, ki jih izdeluje Wuxi Husheng Sports Goods Plant, Donghu Industrial District, Donghutang, Wuxi, Jiangsu, Kitajska, uvaža pa Liam Patterson Associates LLP T/a Jiang-UK, 9 Spencer Road, Buxton, Derbyshire, Združeno kraljestvo. V skladu z dokumenti, ki so bili predloženi Komisiji, so bile varovalne obleke za sabljače pregledane z ES-tipskim preskusom, na podlagi katerega je CRITT Sports et Loisirs (0501) izdala naslednje certifikate:

— št. 0501/161/1106/090;

— št. 0501/162/1106/089.

2. Navedeni razlogi za prijavljeni ukrep

Organi Združenega kraljestva so navedli, da so tako odločitev sprejeli, ker zadevni izdelki zaradi nepravilne uporabe standardov iz člena 5 Direktive ne izpolnjujejo osnovnih zdravstvenih in varnostnih zahtev iz člena 3 Direktive 89/686/EGS.

Organi Združenega kraljestva so navedli, da varovalne obleke za sabljače ne izpolnjujejo zahtevane odpornosti na prebadanje iz EN 13567:2002.

3. Mnenje Komisije

Komisija je 9. marca 2009 pisno pozvala proizvajalca in priglašeni organ, ki je izdal zadevne certifikate ES-tipskega pregleda, da sporočita svoje pripombe z zvezi z ukrepom organov Združenega kraljestva.

CRITT je v odgovoru z dne 2. aprila 2009 potrdila, da je navedene certifikate izdala leta 2006. Razložila je, da je po prejetju vprašanja Komisije od proizvajalca zahtevala, da ji vrne referenčni vzorec ter pošlje nove vzorce za izvajanje nadaljnjih preskusov.

Ti preskusi so pokazali, da je referenčni vzorec, preskušan leta 2006, še vedno v skladu z zahtevami iz standarda EN 13567 in Direktivo, medtem ko vzorci, izdelani leta 2007, niso izpolnjevali zahtevane odpornosti na prebadanje iz tega standarda. CRITT je v podporo tej izjavi predložila ustrezno poročilo o preskusu.

Proizvajalec je v odgovoru z dne 6. aprila 2009 izrazil željo, da se sreča s službami Komisije, vendar je ta namen opustil.

Glede na razpoložljivo dokumentacijo in pripombe zadevnih strank Komisija meni, da so organi Združenega kraljestva dokazali, da varovalna obleka za sabljače, in sicer jopič in hlače vrste Beijing FIE 800, ni v skladu z veljavnimi osnovnimi zdravstvenimi in varnostnimi zahtevami Direktive 89/686/EGS.

Po izvedbi predpisanega postopka je Komisija zato sprejela mnenje, da je ukrep prepovedi, ki so ga sprejeli organi Združenega kraljestva, upravičen.